Palauta lainatut apuvälineet, kun et enää tarvitse niitä

Etelä-Karjalan hyvinvointialueen apuvälinelainaamosta saa maksutta lainaksi apuvälineitä helpottamaan arjessa selviytymistä. Kun apuvälineelle ei ole enää tarvetta tai määräaikainen laina-aika päättyy, tulee se palauttaa apuvälinelainaamoon. Hyvinvointialue pyytää asiakkaita ja heidän läheisiään huolehtimaan apuvälineiden lainauksen lisäksi myös palautuksesta, jotta välineitä riittää jatkossakin niitä tarvitseville.

Apuvälinelainaamosta voi saada lainaksi erilaisia apuvälineitä, kuten vaikka rollaattorin, suihkutuolin tai kyynärsauvat. Apuvälinetarpeen voi havaita asiakas itse tai hänen lähihenkilönsä tai sosiaali- ja terveydenhuollon ammattilainen. Apuvälineet lainataan hyvinvointialueen apuvälinelainaamoista joko määräajalle tai pitkäaikaiseen lainaan.

Apuvälineiden palvelukokonaisuudesta vastaava palveluesihenkilö Laura Kajastila-Hämäläinen kertoo, että apuvälineiden palauttaminen auttaa välineiden riittävyyden lisäksi myös kustannusten hallinnassa.

– Tarpeettomaksi jääneen apuvälineen palauttaminen on tärkeää, sillä silloin se saadaan nopeasti sitä tarvitsevan seuraavan asiakkaan käyttöön. Kun välineitä palautuu riittävästi, pystymme palvelemaan asiakkaita ilman turhia viiveitä ja kustannustehokkaasti, kun samalle välineelle saadaan useita käyttäjiä, muistuttaa Kajastila-Hämäläinen.

Apuvälineitä voi palauttaa aukioloaikojen puitteissa Lappeenrannan tai Imatran apuvälinelainaamoihin sekä erikseen ohjeistettuihin lainauspisteisiin. Apuvälinettä ei tarvitse palauttaa samaan paikkaan, josta se on alun perin lainattu. Etelä-Karjalan keskussairaalassa ei ole apuvälineiden palautuspistettä.

Kuvassa apuvälineiden palautuspiste Family Centerissä sijaitsevan Lappeenrannan apuvälinekeskuksen aulatilassa.

Apuvälinelainaamojen yhteystiedot ja aukioloajat löytyvät hyvinvointialueen nettisivuilta.

Lisätietoja:

Laura Kajastila-Hämäläinen, palveluesihenkilö, apuvälinepalvelut puh. 040 653 4931, laura.kajastila-hamalainen@ekhva.fi